
Foszfonátok és foszfinátok alkoholízise mikrohullámú körülmények között

A „zöldkémiai” kutatások egyik fontos célja környezetbarát szintézismódszerek kidolgozása. Ezen célok megvalósításához megfelelő eszköz lehet a mikrohullámú technika (MW), hiszen alkalmazásával a kémiai átalakítások gyorsabbá és szelektívebbé tehetők, illetve elkerülhető az oldószerek és katalizátorok használata.
Munkánk során különböző dialkil-foszfitok (H-foszfonátok) és gyűrűs foszfinátok alkoholízisét vizsgáltuk, melyek fontos kiindulási anyagok a foszfororganikus kémiában. Modellvegyületként különféle dialkil-foszfitok (dietil-és dimetil-foszfit), illetve gyűrűs foszfinátok (1-etoxi-3-foszfolén-oxidok és 1-etoxi-3-foszfolán-oxidok) szolgáltak. Az alkoholíziseket feleslegben vett alkoholokkal végeztük el, katalizátor nélkül MW körülmények között. A dialkil-foszfitok alkoholízise két lépésben játszódik le. A körülményektől függően a vegyes származékok domináltak, vagy a teljesen átésztereződött termék képződött. A vegyes dialkil-foszfitok különösen értékes intermedierek.

